**VEDTEKTER FOR GRAVPLASSENE I INDERØY KOMMUNE (FORSKRIFT)**

Jf. lov av 7.juni 1996 nr. 32 om gravplasser, kremasjon og gravferd (gravferdsloven) § 21 (1)

Vedtatt av Inderøy kirkelige fellesråd, Sak 02.20, 13.02.2020

Godkjent av Nidaros bispedømmeråd, sak 17/06329-4, 12.10.20

I kraft fra 12.10.20

Gjelder gravplassene Sakshaug nye, Sakshaug gamle, Mosvik, Vestvik, Heggstad, Hustad og Salberg.

**§ 1 FORVALTNING**

Gravplassene i Inderøy kommune forvaltes av Inderøy kirkelig fellesråd.

**§ 2. DEFINISJONER**

Gravplassforvaltning: Inderøy kirkelig fellesråd / kommune under utøvelse av sitt forvaltningsansvar for gravplassene i Inderøy kommune, jf. gravferdsloven med forskrifter.

Fri grav: Grav som gravplassforvaltningen har tildelt en avdød person fra kommunen som det ikke betales festeavgift for i fredningstiden.

Festet grav: Grav som festes mot betaling av avgift.

Festet gravsted: Flere kistegraver som er festet sammen.

Urnegrav: Grav til askeurne med plass til fire urner, jf. gravferdsforskriften § 14. Dette gjelder ikke *§ 8 Navnet minnelund* hvor det med urnegrav siktes til grav med plass til én urne.

Kistegrav: Grav som ivaretar forskriftens krav til størrelse for gravlegging av kister. I en kistegrav kan det også gravlegges urner.

Fredningstid: Tidsrom fra siste gravlegging til graven kan tas i bruk igjen til ny gravlegging.

Festetid: Tiden det er avtalt å feste en grav for.

Ansvarlig for grav: Den som er ansvarlig for en fri grav.

Fester: Den som står som part i en festeavtale.

Anonym minnelund: Gravfelt for anonyme graver. Feltet kan ha et felles minnesmerke uten opplysninger om hvem som er gravlagt.

Navnet minnelund: Gravfelt med felles minnesmerke med navn og data på de som er gravlagt der.

**§ 3. FERDSEL PÅ GRAVPLASSENE**

Besøkende skal så vidt mulig ferdes gående, jf. gravferdsforskriften § 9 (2). Gravplassforvaltningen kan etter søknad gi kjøretillatelse ved dokumentert sykdom/forflytningshemming. All kjøring skal skje ekstra hensynsfullt.

**§ 4. GRAVPLASSTILHØRIGHET**

Avdøde personer innen kommunen kan gravlegges på hvilken som helst av gravplassene i kommunen.

De har rett til fri grav såfremt graven blir tilvist.

Avdøde personer som på grunn av sykdom eller alderdom har bodd i en annen kommune mot slutten av livet, betraktes på samme måte som kommunens egne innbyggere og har rett til fri grav såfremt graven blir tilvist.

Rett til fri grav er begrenset til de avdøde personene som ved dødsfallet hadde bopel i kommunen. Det samme gjelder dødfødte barn når mor eller far har bopel i kommunen.

*(Jfr. § 6.Gravferdsloven)*

Avdøde personer fra andre kommuner kan gravlegges i kommunen mot at kostnadene ved gravferden og avgift som ved feste av grav betales.

**§ 5. FREDNINGSTID**

Fredningstid for kistegraver er 30 år.

Fredningstid for urnegraver er 20 år.

Gravplassforvaltningen kan vedta lengre fredningstid for enkelte graver.

**§ 6. FESTE AV GRAV**

Når kistegrav skal tas i bruk, er det anledning til å feste en grav ved siden av, og etter søknad til gravplassforvaltningen for en ekstra grav i tillegg når behovet tilsier det. Disse gravene utgjør da ett gravsted.

Ved bruk av særskilt urnegrav kan det ikke festes en grav ved siden av.

Ved feste av grav ved siden av den kistegraven som tas i bruk, er festetiden 5 år.

Når festetiden er ute, kan gravstedet festes for nye 5 år. Når det er gått 60 år etter siste gravlegging, kan festet ikke fornyes uten etter spesielt samtykke fra gravplassforvaltningen.

I god tid før festetiden er ute skal festeren varsles. Er festet ikke blitt fornyet innen seks måneder etter forfall, faller graven eller gravstedet tilbake til gravplassen.

Innbetalt festeavgift betales kun tilbake hvis tilbakebetaling følger av bindende rettsregler eller det foreligger særlige grunner.

Ingen kan gravlegges i festet gravsted uten festerens samtykke. Dersom den ansvarliges eller festerens samtykke til bruk av festet grav ikke kan innhentes, kan gravplassforvaltningen ta avgjørelse om gravlegging.

Fester plikter å melde adresseforandring.

**§ 7. GRAV OG GRAVMINNE**

Ved åpning av grav kan jord legges på omkringliggende graver. Gravutstyr og gravminner kan flyttes midlertidig. Gravplassforvaltningen sørger for istandsetting igjen og vil dertil besørge graven planert og tilsådd med gress etter gravlegging. Montering av gravminne kan først skje etter at gravplassforvaltningen har godkjent gravminnet og merket stedet der det skal stå. (*Jfr. §§ 23, 24 og 25 i Gravplassforskriften*). Merket blir plassert slik at det markerer midten og bakkant til gravminnets sokkel. Det kan ikke settes opp tidligere enn 6 måneder etter gravlegging av kiste. Gravminne på urnegrav kan settes opp umiddelbart etter urnenedsettelsen. I påvente av gravminne ordner gravplassforvaltningen med et midlertidig merke hvor avdødes navn settes på.

På nytt festet gravsted plasseres gravminnet i bakkant av den graven som er tatt i bruk og blir stående der for godt.

**§ 8. PLANTEFELT**

Foran gravminnet er det anledning til å opparbeide et plantefelt i høyde med bakken omkring. Det må ikke være bredere enn gravminnets bredde, men kan i alle tilfeller være opp til 60 cm bredt. Det kan ikke stikke lengre fram enn 60 cm, målt fra gravminnets bakkant. Det kan ikke plantes vekster som overstiger gravminnets høyde eller går utover plantefeltet.

Det er ikke anledning til å bruke faste dekorgjenstander som blomsterurner, lykter mv. i plantefeltet. Det er anledning til å tenne stearinlys og oljelampe på graven så lenge dette er innenfor gjeldende regler om brannvern. Stearinlys, oljelamper og andre løse dekorgjenstander skal fjernes etter bruk. Det er ikke anledning til å plante eller på annet vis pynte på baksiden av gravminnet selv om dette har påskrift på begge sider. Det er heller ikke anledning til å lagre gravutstyr bak gravminnet.

Det er anledning til å ramme inn plantefelt med delt steinkant eller bedplate som flukter med terrenget omkring. Bedplate og fundament for gravminne skal ikke henge sammen.

Det er ikke anledning til å ramme inn graven, plantefeltet eller deler av plantefeltet med hekk eller døde materialer.

Dersom det ikke er aktuelt å ha plantefelt, skal det være gressbakke på alle sider av gravminnet.

**§ 9. PLANTEMATERIALE**

Planter, kranser og liknende materiale som brukes ved gravferd eller ved pynting av grav og som ender som avfall, skal i sin helhet være kompostérbart.

**§ 10. STELL AV GRAV**

Enhver ansvarlig for frigrav eller gravfester har rett og plikt til å stelle den graven vedkommende har ansvar for. Plantefelt som ikke beplantes eller stelles skal tilsåes av den ansvarlige eller bli tilsådd av gravplassforvaltningen.

Ansvarlig for grav eller fester plikter å holde gravminnet sikret og i forsvarlig stand.

Ansvarlig for grav eller fester kan inngå avtale om at kirkelig fellesråd, og/eller den som gis tillatelse til det etter § 13, kan gjøre beplantning og stell av grav (samt montering, sikring og vedlikehold av gravminnet). En slik avtale fritar ikke den ansvarlige eller fester for ansvar vedkommende har etter den til enhver tid gjeldende regler.

**§ 11. NAVNET MINNELUND**

Ved gravlegging i navnet minnelund påføres navn og data til avdøde på en navneplate på felles minnesmerke.

I navnet minnelund kan det festes en grav ved siden av. Navneplatene kan også monteres ved siden av eller under hverandre på felles minnesmerke. Ved feste av grav ved siden av betales det festeavgift fra det tidspunkt den første graven tas i bruk.

Ved gravlegging i navnet minnelund må kostnader til navneplate og andel av minnesmerke, beplantning og stell dekkes av pårørende.

Gravplassforvaltningen har ansvar for felles beplantning og stell i minnelunden. Det er ikke anledning til å opparbeide eget plantefelt for grav i minnelund. Det kan legges ned blomster og tennes gravlys, så lenge dette er innenfor gjeldende regler om brannvern, på sted anvist av gravplassforvaltningen.

**§ 12. BÅREROM**

Bårerom disponeres av kirkelig fellesråd og skal bare brukes til oppbevaring av døde i tida fram til gravferden. Ingen har adgang uten etter tillatelse. Liksyning kan bare finne sted etter samtykke fra den som sørger for gravferden og er de ansatte uvedkommende.

**§ 13. NÆRINGSVIRKSOMHET**

Næringsdrivende som ønsker å drive virksomhet på gravplassen skal innhente tillatelse fra gravplassforvaltningen. Tillatelsen kan tilbakekalles dersom vedkommende ikke retter seg etter de regler som gjelder.

Slik virksomhet kan bare omfatte montering, sikring og vedlikehold av gravminner og beplantning og stell av graver.

**§ 14. ARBEID PÅ GRAVPLASSENE**

Anleggs- og vedlikeholdsarbeid skal skje hverdager i arbeidstiden (kl. 07:00-17:00) og må ikke utføres på søndager, helligdager eller offentlige høytidsdager. Intet arbeid på gravplassen må være til sjenanse for seremonier eller rituelle handlinger på gravplass eller bygning på gravplass. Næringsdrivende kan kun kjøre på gravplassen i den grad det er nødvendig for å utføre arbeidet. Slik kjøring skal skje ekstra hensynsfullt.

**§ 15. DISPENSASJON FRA VEDTEKTENE**

Gravplassforvaltningen kan i særlige tilfeller og innenfor rammen av gravferdslov og gjeldende forskrifter.

**SÆRSKILT FOR HUSTAD GRAVPLASS**

*Jfr. § 5 Endring av gravplass i gravplassforskriften.*

Hustad kirkegård er stengt for kistegraver. Kun urnegraver.

**SÆRSKILT FOR VESTVIK GAMLE GRAVPLASS.**

**Felt a, b, c og d**

*Jfr. § 5 Endring av gravplass i gravplassforskriften.*

*Vestvik gamle kirkegård er stengt for kistegraver. Kun urnegraver.*

**SÆRSKILT FOR SAKSHAUG GAMLE GRAVPLASS**

*Felt A, rekke 19, grav nr. 22 til 31 er stengt for kistegraver. Kun urnegraver.*

*Jfr. § 5 Endring av gravplass i gravplassforskriften.*